
	[bookmark: nev]BEREI BEA EMŐKE
Pénzügy
MSc, 2. félév
Budapesti Corvinus Egyetem
Gazdálkodástudományi Kar
	BÓTA NIKOLETT
Pénzügy
MSc, 2. félév
Budapesti Corvinus Egyetem
Gazdálkodástudományi Kar


Témavezető:
	Kürthy Gábor
adjunktus (BCE - Pénzügy Tanszék), BCE KTK




Áldás vagy átok? - Magyarország devizatartalék-stratégiája

Dolgozatunk megírását elsősorban az a közgazdasági vita ösztönözte, amely a magyar devizatartalék egy részének a külső devizaadósság törlesztésében történő esetleges felhasználásáról szóló hírek körül lobbant fel. A téma aktualitását emellett az új jegybanktörvény elfogadása és a globálisan megfigyelhető tartalékolási jelenségek is indokolják.
Dolgozatunkban ismertetjük a szakirodalom legismertebb tartalékolási céljait, melyek közül napjainkban az egyik leghangsúlyosabb a nemzetközi befektetői környezetnek való megfelelés. Ezt a célt a Magyar Nemzeti Bank 2008 ősze után állította deklaráltan tartalékolási céljainak élére. A 2002 és 2010 közötti időszakra régiós összehasonlítást végeztünk a nemzeti bankok tartalékolásáról, melynek során a leggyakoribb és leginkább elfogadott tartalékolási hüvelykujjszabályokat alkalmaztuk. Számításaink alapján arra a következtetésre jutottunk, hogy 2008 őszén elégtelennek bizonyult a magyar devizatartalék relatív és abszolút nagysága, elsősorban nemzetközi befektetői szemmel. Magyarország nyitottsága, finanszírozási pozíciója, továbbá külső adósságának állománya az akkorinál nagyobb devizatartalékot indokolt volna. Az IMF-hitelmegállapodás után fordulat következett be a tartalékstratégiában. A megnövekedett tartalék már kielégíti a tartalékolási hüvelykujjszabályokat, de a fenntartásának a pozitív hatásai (,,áldásai”) mellett súlyos költségvonzata is van.
A kezdeti felvetésre, azaz a tartalékok adósságcsökkentő felhasználására vonatkozó válaszunk az, hogy jogi és közgazdasági szempontból sem tartjuk kivitelezhetőnek. Eredményeink szerint Magyarország külső adósságán belül relatív alacsony az állami részarány, ezért egy drasztikus államadósság-törlesztés sem csökkentené érdemben a külső kitettséget. Úgy véljük, nem javasolt adósságcsökkentési megfontolásból a tartalékokhoz nyúlni, mivel egy ilyen lépés rontaná a makrogazdasági stabilitást és az ország nemzetközi megítélését.



